b'\n_START_ARTICLE_\nRon Clements\n_START_SECTION_\nLiv og karriere\n_START_PARAGRAPH_\nClements ble f\xc3\xb8dt i Sioux City i Iowa i USA, som s\xc3\xb8nn av Gertrude og Joseph Clements._NEWLINE_Clements begynte som animat\xc3\xb8r hos Hanna-Barbera, f\xc3\xb8r han fikk plass hos Disneys \xc2\xabTalent Development Program\xc2\xbb. Etter dette jobbet han for animat\xc3\xb8ren Frank Thomas, ansvarlig animat\xc3\xb8r i klassiske Disney-filmer som Peter Pan (1953), Lady og Landstrykeren (1955) og Aristokattene (1970)._NEWLINE_Clements filmdebuterte som figuranimat\xc3\xb8r p\xc3\xa5 Bernard og Bianca og Peter og dragen (begge 1977). I 1981 jobbet han som ansvarlig aninmat\xc3\xb8r p\xc3\xa5 Todd og Copper: To gode venner, hvor ogs\xc3\xa5 hans fremtidige partner John Musker jobbet som figuranimat\xc3\xb8r. Begge jobbet s\xc3\xa5 med Taran og Den sorte gryte. I 1986 debuterte Clements som regiss\xc3\xb8r sammen med Musker og to andre, p\xc3\xa5 filmen Mesterdetektiven Basil Mus. Historien var basert p\xc3\xa5 en kortfilm Clements hadde lagd f\xc3\xb8r han begynte i Disney._NEWLINE_Clements og Musker skrev og regisserte Den lille havfruen i 1989. Filmen ble en stor suksess, og regnes som filmen som fikk en noe skakkj\xc3\xb8rt Disneyskute p\xc3\xa5 rett kj\xc3\xb8l igjen. Parets neste film var Aladdin 1992, som de skrev, regisserte og produserte. Denne filmen ble enda mer popul\xc3\xa6r enn Den lille havfrue._NEWLINE_De fulgte opp med Herkules i 1997 og Sj\xc3\xb8r\xc3\xb8verplaneten i 2002. Selv om de fikk relativt gode kritikker, kunne ikke disse filmene m\xc3\xa5le seg med deres to foreg\xc3\xa5ende kommersielt._NEWLINE_Deres forel\xc3\xb8pige siste film er Prinsessen og frosken fra 2009, Disneys f\xc3\xb8rste 2-D film siden 2004. Filmen er i samme And som Aladdin og Den lille havfrue, med musikk av Randy Newman.'